Dobrý deň, chcela by som sa informovať aká je šanca vo Vašom centre že sa bude pátrať po príčine neplodnosti napríklad zlého spermiogramu a nie hneď bude pár odporučený na umelé oplodnenie? Ďakujem
Amálka
Dobrý deň, vyšetrenie spermiogramu partnera patrí v našom centre medzi základné vyšetrenia, ktoré sa robia v úvode diagnostiky neplodnosti každého páru, väčšinou hneď pri prvej návšteve. Pred samotným doporučením najvhodnejšieho postupu a liečby vyšetrujeme kompletné príčiny neplodnosti aj u partnerky, t.j. hormonálne, imunologické, infekčné príčiny, ak je potrebné aj priechodnosť vajíčkovodov a tzv. postkoitálny test, čiže test priechodnosti hlienu hrdla maternice pre spermie. Základné vyšetrenia u nás tiež zahŕňajú vyšetrenie celiakie a prípadne aj rizika endometriózy.
Až po obdržaní týchto výsledkov je možné jednoznačne sa vyjadriť aká je šanca otehotnieť prirodzeným spôsobom, prípadne či je vhodná vnútromaternicová inseminácia, alebo je nutné pristúpiť k "umelému oplodneniu".
Samozrejme existujú vážne diagnózy, ktoré ak sú jednoznačnou príčinou neplodnosti, môžu už samotné byť dôvodom na doporučenie k technikám umelého oplodnenia a nemá význam pár zaťažovať niekedy aj finančne náročnými, aj často bolestivými vyšetreniami.
Ak máte záujem o ďalšie informácie, alebo o spomínané testy, objednajte sa v ktorejkoľvek našej pobočke na bezplatnú konzultáciu.
MUDr. Peter Hladký